Guðrún prjónaði 57 lopapeysur fyrir heilt barnaþorp Guðrún Kristinsdóttir , kennari á Húsavík , gerði sér lítið fyrir og prjónaði 57 lopapeysur á öll börn og allt starfsfólk í SOS barnaþorpinu í Hemeius í Rúmeníu . Guðrún er SOS-foreldri 17 ára stúlku í þorpinu og í jólabréfi til Guðrúnar á síðasta ári sagði stúlkan henni frá því hversu kalt er í Rúmeníu á veturna . Guðrún lét þá hugmynd sína verða að veruleika um að prjóna peysurnar sem verða afhendar í barnaþorpinu nú fyrir jólin . Þetta viðtal tók Hans Steinar Bjarnason , upplýsingafulltrúi SOS , við Guðrúnu þegar hún afhenti peysurnar á skrifstofu SOS á dögunum . Guðrún og eiginmaður hennar styrkja 17 ára stúlku , Cosminu , og prýðir rammi með mynd af henni vegg á heimili þeirra innan um myndir af fjölskyldumeðlimum . Guðrún talar um Cosminu sem fóstursystur barna sinna . Í bréfi sem Cosmina skrifaði þeim um síðustu jól talaði hún um hversu kalt væri í Rúmeníu og þá datt Guðrúnu í hug að prjóna lopapeysur á öll börnin og starfsfólk í barnaþorpinu . „ Þá fór ég að hugsa að ég gæti kannski gert eitt stórt góðverk á ævinni . Svo varð ég líka að finna mér eitthvað verkefni . Ég var að hætta sem formaður Völsungs eftir sjö ár . Maður verður að hafa eitthvað að gera , “ sagði Guðrún þegar hún kom og afhenti lopapeysurnar á skrifstofu SOS Barnaþorpanna í Kópavogi . 35 sólarhringar af prjónamennsku Síðasta vetur setti Guðrún sig í samband við SOS á Íslandi sem fékk upplýsingar um peysustærðir allra í þorpinu og hófst hún handa við prjónamennskuna þann 6. febrúar . Í lok nóvember hafði hún prjónað 57 lopapeysur sem hafa nú verið sendar til barnaþorpsins í Rúmeníu þar sem þær verða afhentar nú skömmu fyrir jól . „ Ætli það hafi ekki verið svona 12 peysur sem ég fékk aðstoð við að prjóna hjá vinum , samstarfsfólki og fjölskyldu . Tíminn sem fór í þetta voru samtals 35 sólarhringar í klukkustundum talið . Svo var mér gefinn lopi og ég fékk líka góðan afslátt sem ég er afskaplega þakklát fyrir . “ Guðrún á ennþá til afgang af lopanum og hún íhugar að munda prjónana aftur fyrir barnaþorpið . „ Ég hugsa að ég prjóni vettlinga næst . Ætli þeir fari ekki út til Rúmeníu að ári , “ bætti Guðrún við að lokum .